Ennemond Alexandre Petitot

Ennemond Alexandre Petitot l'è stè 'n architètt francez c' l'à lavorè bon bén int'al duchè 'd Pärma

La prima pärta 'd la vitta
Nassu a Lión dal 1727, Petitot dal 1741 l' è entrè int'al studi äd Jacques Soufflot, ch'al gh'à fat da méstor.Podopa l'è andè a studiär a Parigi. L'à vens al Grand Prix de Rome dal 1745 e acsì l'è andè a stär a Ròmma.

A la corta 'd Pärma
Dal 1753 l' è stè ciamè a Pärma, dal duca Filip Borbón, par fär l'architètt, intant c' a gh'era a la corta n' ätor francez d'importansa, al ministor Du Tillot.
Petitot l'à lavorè a Colórni al Palas ducäl, int'i zardén e int'la béla cieza 'd San Liborio.

Dal 1754 al s'è ocupè dal Zardén 'd Parma insèmma al scultor Boudard, francez anca lu. 
A Pärma l'à anca imaginè al "Stradón", col sò bél Casino del Caffè, che i Pramzàn i gh'àn mis a nòmm propria "al Petitò".
In Piasa l'à disegnè al dednans 'd la cieza 'd san Pèddor e so quant ornament int'al  Palas dal Governator.

Al finäl
Quand c' al duca Ferdinando l'à mandè via al Du Tillot, Petitot al n'à pu lavorè a corta mo l'è restè a Pärma pr' insegnär a l'Académia: int'i sò scolär gh'è stè Nicola Bettoli, l'architètt dal Regio.
L'è mort int' la sò villa 'd Maror dal 1801.

Ennemond Alexandre Petitot
Ennemond Alexandre Petitot